## Pravilnik o uvjetima ovlašćivanja pravnih osoba za ovjeravanje analizatora plinova

### NN 61/2006 (31.5.2006.), Pravilnik o uvjetima ovlašćivanja pravnih osoba za ovjeravanje analizatora plinova

# DRŽAVNI ZAVOD ZA MJERITELJSTVO

**1474**

Na temelju članka 41. stavak 4. i članka 46. stavak 3. Zakona o mjeriteljstvu
(»Narodne novine«, broj 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA OVLAŠĆIVANJA PRAVNIH OSOBA ZA OVJERAVANJE ANALIZATORA PLINOVA

I. OPĆE ODREDBE

Članak 1.

Ovim pravilnikom propisuju se uvjeti koje moraju ispunjavati ovlaštene pravne
osobe za ovjeravanje analizatora plinova.

Članak 2.

Ovlaštene pravne osobe, u smislu ovoga pravilnika, mogu ovjeravati analizatore
plinova kao zakonita mjerila, ispitivati usklađenost analizatora plinova s
propisima, provoditi službena mjerenja i voditi evidenciju ovjerenih analizatora
plinova kao zakonitih mjerila.
Ovlaštene pravne osobe, u smislu ovoga pravilnika, ne smiju se baviti
proizvodnjom, uvozom, prodajom ili popravkom analizatora plinova.

II. TEHNIČKI I MJERITELJSKI ZAHTJEVI KOJE MORA ISPUNITI OVLAŠTENA PRAVNA OSOBA

Članak 3.

Ovlaštena pravna osoba mora ispuniti zahtjeve propisane zakonom i zahtjeve koji
se odnose na:
1. opremu za ispitivanje analizatora plinova
2. prostorije za ispitivanje analizatora plinova
3. radnike
4. stručnu i tehničku osposobljenost
5. propisanu dokumentaciju.

Članak 4.

Potrebna oprema za ispitivanje analizatora plinova je:
1. plinske boce s odgovarajućim referencijskim plinovima točno određenog sastava
ili referencijski (etalonski) analizator plinova
2. uobičajena oprema za kemijsko-fizikalni laboratorij uključivši crpke za
mjerenje protoka plinova
3. sva potrebna oprema za sigurno rukovanje i upotrebu plinskih boca (manometri,
redukcijski ventili i slično)
4. sav potreban uobičajeni pribor za kemijsko-fizikalni laboratorij kao što su
primjerice razni nastavci, spojni elementi, adapteri, ključevi i slično
5. laboratorijski stakleni kontrolni termometar punjen živom s mjernim područjem
od 0 oC do + 35 oC s najmanjim podjeljkom od 0,5 oC za praćenje temperature
radnog okoliša ili elektronički mjerni sustav za praćenje temperature radnog
okoliša (stacionarni ili prenosivi). Kontrolni stakleni termometar i
elektronički mjerni sustav moraju biti umjereni ili ovjereni
6. kontrolni uređaj za mjerenje relativne vlažnosti zraka u rad­nom okolišu.
Etaloni s kojima se ovjeravaju analizatori plinova moraju biti umjereni,
referencijski materijali (boce s referencijskim plinovima) moraju biti ispitani
i imati odgovarajuću potvrdu o ispitivanju), a sva ostala mjerna oprema putem
koje se ovjeravaju analizatori plinova mora biti ovjerena, potvrđena ili
umjerena.

Članak 5.

Ovlaštena pravna osoba mora voditi evidenciju o obavljenim ovjeravanjima.
Ovlaštena pravna osoba treba biti opremljena osobnim računalom (PC) s mogućnošću
spajanja na internet i povezivanja s bazom podataka Državnog zavoda za
mjeriteljstvo (u daljnjem tekstu: Zavod).

Članak 6.

Ovlaštena pravna osoba mora imati radnu prostoriju za ispitivanje analizatora
plinova koja mora ispunjavati ove uvjete:
1. mora biti čista, suha i dovoljno prostrana za neometano ispitivanje i
ovjeravanje analizatora plinova
2. mora biti dovoljno prostrana za smještaj potrebne opreme
3. mora biti zaštićena od izravna sunčeva utjecaja
4. mora biti tako osigurana da prašina, vodena para i agresivni plinovi ne mogu
prodirati u nju
5. mora imati namještaj za smještaj analizatora plinova koji se ispituju
6. mora imati namještaj za smještaj analizatora plinova koji su ovjereni
7. u radnoj prostoriji mora biti smješten kontrolni termometar za mjerenje
temperature zraka radnog okoliša mjernog područja od 0 oC do 35 oC kojemu
najmanji podjeljak pokazuje najviše 0,5 oC
8. u radnoj prostoriji mora biti smješten kontrolni uređaj za mjerenje relativne
vlažnosti zraka u radnom okolišu
9. mora imati dnevnu i električnu rasvjetu.

Članak 7.

U radnoj prostoriji za ispitivanje mogu se obavljati samo poslovi ispitivanja i
ovjeravanja analizatora plinova.
U radnoj prostoriji za ispitivanje mogu se nalaziti samo ispitna oprema i pribor
koji se upotrebljavaju za ispitivanje i ovjeravanje analizatora plinova.

Članak 8.

Temperatura radnog okoliša u radnoj prostoriji za vrijeme ispitivanja
analizatora plinova mora biti u granicama od 18 oC do 25 oC.

Članak 9.

Izvori grijanja prostorije za ispitivanje analizatora plinova moraju biti
najmanje 1,5 m udaljeni od opreme, tj. od mjesta gdje se obavlja ispitivanje
analizatora plinova i moraju omogućiti ujednačeno zagrijavanje prostorije za
ispitivanje analizatora plinova.

Članak 10.

Radna prostorija može imati uređaj za klimatizaciju ili neki drugi uređaj koji
stvara odgovarajuće uvjete.

Članak 11.

Stručna i tehnička osposobljenost pravne osobe dokazuje se potvrdom nadležnog
tijela za akreditaciju Republike Hrvatske za područje mjerenja koje je predmet
ovlaštenja.
Ovlaštena pravna osoba mora imati najmanje dva ovlaštena mjeritelja koji
obavljaju poslove ispitivanja i ovjeravanja analizatora plinova.
Jedan radnik iz stavka 2. ovoga članka mora imati najmanje VSS tehničkog smjera,
a drugi mora imati najmanje SSS tehničkog smjera.
Radnici iz stavka 2. ovoga članka moraju imati najmanje 3 godine radnog iskustva
na poslovima ispitivanja analizatora plinova i moraju poznavati propise o
postupcima i metodama ispitivanja analizatora plinova te imati uvjerenje o
položenom stručnom ispitu.
Ako radnik nema položen stručni ispit iz stavka 4. ovoga članka, ispit mora
položiti u roku godine dana od dana pravomoćnosti rješenja.

Članak 12.

Ovlaštena pravna osoba mora imati ovu dokumentaciju:
1. registracijski akt
2. radne knjižice zaposlenih osoba
3. propise iz područja ispitivanja i ovjeravanja analizatora plinova
4. naputak proizvođača o upotrebi opreme za ispitivanje analizatora plinova
5. naputak o održavanju i praćenju ispravnosti opreme za ispitivanje analizatora
plinova
6. obrasce zahtjeva za ovjeravanje analizatora plinova, izvješća o ispitivanju
analizatora plinova i dr.
7. rješenja o odobrenju tipa mjerila za analizatore plinova koji se ovjeravaju
kod ovlaštene pravne osobe
8. popis opreme za ispitivanje s tehničkim podacima i datumima ovjeravanja i/ili
umjeravanja i ovjernice i/ili potvrde o umjeravanju i/ili potvrde o ispitivanju
za svako mjerilo i/ili etalon i/ili referencijski materijal koje su sastavni dio
ove opreme.

Članak 13.

Ovlaštena pravna osoba tijekom svog rada mora:
1. ovjeravati analizatore plinova koji imaju važeće rješenje o odobrenju tipa
mjerila, u skladu s odobrenim postupkom ispitivanja analizatora plinova
2. obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo opremu za ispitivanje analizatora plinova s važećom
ovjernicom, potvrdom o umjeravanju ili potvrdom o sukladnosti
3. dostavljati Zavodu izvješća o ovjerenim analizatorima plinova najmanje dva
puta godišnje
4. dostavljati Zavodu popis svojih etalona i mjerne opreme s važećom ovjernicom
ili potvrdom o umjeravanju najmanje jednom godišnje
5. najmanje jednom godišnje sudjelovati u usporedbenim ispitivanjima na zahtjev
Zavoda.

III. PRIJELAZNE I ZAVRŠNE ODREDBE

Članak 14.

Ovlaštenoj pravnoj osobi koja ispunjava uvjete propisane ovim pravilnikom izdaje
se rješenje o ovlaštenju koje vrijedi 3 (tri) godine od dana njegove
pravomoćnosti.

Članak 15.

Ovaj pravilnik stupa na snagu osmoga dana od dana objave u »Narodnim novinama«.

Klasa: 011-02/06-07/21
Urbroj: 558-06/14-06-1
Zagreb, 17. svibnja 2006.

Ravnatelj
Državnog zavoda za mjeriteljstvo
**Mirko Vuković, dipl. ing.**, v. r.

Pravilnik, NN 61/2006-1474
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)